Eesti koondise keskkaitsja Ragnar Klavan rääkis Tallinna lennujaamas enne koondiselendu Kiievisse oma hetkeseisust Liverpoolis, teda seganud vigastusest ning Meistrite liiga loosist.

"Ma ütlen lühidalt: suluseis on praegu," tõi ta oma olukorrale paralleeli vutireeglitest. "Vigastuse ajastus oli veidi kehva - väga tihti ma vigastada ei saa ja siis sain täpselt sel ajal, kui tuuakse maailma kõige kallim keskkaitsja." Klavani viimaseks tõsiseks mänguks oli esimese jaanuari kohtumine Burnley vastu, mille lisaminutitel ta oma kuulsa värava lõi. Sel mängul oli Virgil van Dijk veel tribüünil, kuid peagi pääses 85 miljoni euro mees algkoosseisu.

"Ise kandiku peal andsin selle võimaluse talle. Kahjuks ei saa valida, kuidas ja millal vigastada saad. Pärast seda teadsin, et saab olema raske oma positsioon tagasi võita. Teised olid mänginud ja teinud häid tulemusi." Liigas on Liverpool kindlalt esinelikus, Meistrite liigas pääses veerandfinaali.

"Ega ma pole siiamaani veel oma võimalust saanud, see Meistrite liiga mäng (Porto vastu lõpus kümme minutit - R. V.) oli palliveeretamine. Tuleb oodata, kuni see võimalus tuleb, mina ei ole selle otsustaja. Ma saan ainult olla valmis ja trennis end näidata."

REKLAAM

Mängijate parim sõber Jürgen Klopp

Klavan kinnitas, et peatreeneri Jürgen Kloppiga ta sel teemal rääkinud pole. "Ta näeb välja nagu mängijate parim sõber, kui kõiki kallistab, aga on mingid asjad, millest ta ei räägi. Tema teeb otsuse ja seda tuleb aktsepteerida. See ongi okei," rõhutas ta, et nii asjad käivadki.

"Kui poolnaljaga öeldes mõni mängija ukse jalaga lahti lööb, siis kindlasti mingi diskussioon tuleb, aga nii ei ole, et meeskonnas on 27 mängijat, 11 läheb peale, ja siis 16 mehele lähed seletama. Kui nii suur huvi on, siis tuleb ise minna küsima ja uurima," andis ta lõbusa soovituse ka ajakirjanikele.

Kui novembrikuiste mängude aegu jäi Klavan Liverpooli juurde, et klubis omale parem positsioon välja võidelda, siis praegu see teemaks ei olnud. "See oli ühekordne. Praegu on kõik tavaliselt - olen kohal, kui mind kutsutakse, ja mängin siis, kui pannakse mängu."

Kuigi Porto vastu tegi Klavan Eesti jalgpalli ajalugu, olles esimene mängija, kes nii kõrgel tasemel pallinud, siis sellest suurt numbrit ta ei tee. "Latt Eesti jalgpallis on suhteliselt madalal," naeris ta. "Mul on muidugi hea meel, eks ma olen ajaloos teinud seda, teist ja kolmandat. Neid asju on küll kogunenud, aga oleksin õnnelikum olnud, kui oleks terve mäng olnud. Lõpus oli kõik teada, ega midagi poleks muutunud. Isegi kui oleksin kolm korda eksinud taga, siis me oleks ikka edasi saanud."

Suvel rääkis Klavan meediale, et Philippe Coutinho on parim mängija, kellega ta kunagi koos treeninud ja mänginud. Jaanuaris siirdus ta Barcelonasse, aga Liverpooli pole see põrmugi seganud. "Mo Salah on ka sõidusoone seal leidnud," saatis ta tervitused liigas 28 väravat löönud egiptlasele. "Eks see olegi nii, et kui keegi liidritest ära läheb, siis keegi teine astub sinna asemele. See on tavaline. Kvaliteeti on Liverpoolis meeletult igal positsioonil. Seal on ka finantsilised võimalused vajadusel seda kvaliteeti juurde tuua."

Haigus võttis nelja päevaga kolm kilo

Kui meedias on räägitud, et jaanuaris oli Klavan nii haige kui vigastatud, siis nüüd puudutas ta seda teemat lähemalt. "Olin viirushaigusega neli päeva voodis pikali. Kaotasin selle ajaga 3 kilo. Peale seda tundsin ma ennast okeilt, aga oleksin pidanud vist natuke tagasi hoidma. Ühes raskes trennis tõmbasin pealt reielihase ära. Ma ei mäletagi, millal mul enne seda viimane lihasvigastus oli. Äkki aastal 2013 või 2014. Praegu on kõik okei."

Meistrite liigas loositi Liverpoolile veerandfinaalis vastaseks Manchester City, Eesti koondise kapteni hinnangul oli tegu väga igava loosiga. "Ma ei teagi, kas keegi on varem nii lähedale veerandfinaali mängima sõitnud - see on meile 40 minutit bussiga. Kindlasti on seal mõlemal võimalused, kuigi Manchester City teeb väga võimsat hooaega, eriti just liigas. Meie klubina oleme võimelised iga meeskonnaga võrdselt mängima ja isegi headel päevadel kõige paremaid meeskondi võitma. Võimalused on kindlasti olemas."

Ta tunnistas, et omavahel on meeskonnas räägitud ka kõige kõrgematest kohtadest. "Kui kõik hästi läheb, siis me oleme võimelised Meistrite liigat võitma, aga sama kehtib ka kõigi teiste kohta. Eks nüüd olegi näha, kellel paremad närvid on ja järgmises ringis on juba poolfinaal... Ega me ei tatsa ringi rind kummis, et lähme Meistrite liigat võitma, aga meil on kindlasti võimalus seda teha."